《木樨花一首》
宋代·苏籀

何处闻国芗，珍木秀岩谷。
高标蕙兰枝，妙辑沈麝酷。
叶叶秋声中，霏霏早英蓛。
介特有如松，繁华岂惭菊。
勃蔚袭轩墀，薰沾满衣服。
情人擢纤指，拾蕊动盈掬。
蘼芜见离骚，苓藿入谱录。
卉堂未可更，鲍肆或争逐。
乱插琉璃瓶，於斯殊不俗。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。